P6_TA(2004)0013

Κατάσταση στο Ιράκ

Το Ευρωπαϊκό Κοινοβούλιο,

Ψήφισμα του Ευρωπαϊκού Κοινοβουλίου σχετικά με την κατάσταση στο Ιράκ

- έχοντας υπόψη τα προηγούμενα ψηφίσματά του, της 16ης Μαΐου 2002, σχετικά με την κατάσταση στο Ιράκ, ένδεκα έτη μετά τον πόλεμο του Κόλπου [1] και της 30ής Ιανουαρίου 2003, σχετικά με την κατάσταση στο Ιράκ [2], τη σύστασή του της 24ης Σεπτεμβρίου 2003 προς το Συμβούλιο για την κατάσταση στο Ιράκ [3] και την απόφαση 2004/155/ΕΚ του Ευρωπαϊκού Κοινοβουλίου και του Συμβουλίου του της 18ης Δεκεμβρίου 2003 για την κινητοποίηση του μέσου ευελιξίας υπέρ της αποκατάστασης και ανασυγκρότησης του Ιράκ σύμφωνα με το σημείο 24 της διοργανικής συμφωνίας της 6ης Μαΐου 1999 [4],

- έχοντας υπόψη τις αποφάσεις 1483 [5], 1500 [6], 1502 [7], 1511 [8] και 1546 [9] του Συμβουλίου Ασφαλείας του ΟΗΕ,

- έχοντας υπόψη το άρθρο 103, παράγραφος 2, του Κανονισμού του,

A. χαιρετίζοντας την ομόφωνη έγκριση του ψηφίσματος αριθ. 1546 του Σ.Α. του ΟΗΕ, με το οποίο επιβεβαιώνεται ο κυρίαρχος χαρακτήρας της προσωρινής κυβέρνησης του Ιράκ από τις 30 Ιουνίου 2004, και υποστηρίζοντας την εφαρμογή της απόφασης αυτής,

Β. λαμβάνοντας υπόψη ότι το Ευρωπαϊκό Συμβούλιο της 17ης και 18ης Ιουνίου 2004 επανέλαβε την υποστήριξή του στη δημιουργία ενός ασφαλούς, σταθερού, ενιαίου, ευημερούντος και δημοκρατικού Ιράκ, και επισημαίνοντας τα συμπεράσματα του Συμβουλίου Γενικών Υποθέσεων της 13ης Σεπτεμβρίου 2004,

Γ. χαιρετίζοντας την ανακοίνωση της Επιτροπής (COM(2004)0417 τελικό) σχετικά με την Ευρωπαϊκή Ένωση και το Ιράκ και το πλαίσιο δέσμευσης που περιλαμβάνεται σε αυτήν,

Δ. εκτιμώντας ότι η πολιτική κατάσταση και η ασφάλεια στο Ιράκ παραμένουν ασταθείς, προξενώντας το θάνατο και τραυματισμούς πολλών ιρακινών, ευρωπαίων και διεθνών στρατιωτικών,

1. Καταδικάζει έντονα κάθε τυφλή βία και ιδιαίτερα τις τρομοκρατικές επιθέσεις κατά αμάχων, θρησκευτικών μειονοτήτων, αστυνομικών δυνάμεων και στρατιωτικών της πολυεθνικής δύναμης, τις απαγωγές, συμπεριλαμβανομένων δημοσιογράφων και προσωπικού των ΜΚΟ, και τις ειδεχθείς δολοφονίες που έχουν διαπραχθεί και οι δράστες των οποίων παραμένουν ατιμώρητοι· τονίζει ότι πρέπει να καταβληθεί κάθε προσπάθεια για να τεθεί τέρμα σε αυτές τις απόπειρες που αποσκοπούν να υπονομεύσουν με τη χρήση βίας τη βούληση της νόμιμης ιρακινής κυβέρνησης και της διεθνούς κοινότητας για πρόοδο των δημοκρατικών διαδικασιών·

2. ιδιαίτερα καταδικάζει απερίφραστα την απαγωγή των γάλλων δημοσιογράφων Christian Chesnot και George Malbrunot, καθώς και των ιταλών εργαζομένων στην ανθρωπιστική βοήθεια Simona Torretta και Simona Pari και ενός βρετανού πολίτη, και ζητεί την άμεση απελευθέρωσή τους, καθώς και την απελευθέρωση όλων των άλλων ομήρων, οποιασδήποτε εθνικότητας· εκφράζει την ικανοποίησή του για τις πολυάριθμες εκφράσεις αλληλεγγύης προς τους ομήρους εκ μέρους των ιρακινών πολιτών και του ισλαμικού κόσμου· ζητεί από τις ιρακινές αρχές και τους αρμόδιους επίσημους φορείς να καταβάλουν κάθε προσπάθεια για την εξασφάλιση της απελευθέρωσης των ομήρων και να μην δημιουργούν εμπόδια στο εγχείρημα αυτό· ζητεί να καταβληθεί κάθε προσπάθεια για τον επαναπατρισμό της σορού του Ιταλού δημοσιογράφου Enzo Baldoni·

3. ζητεί κατεπειγόντως από την Προεδρία του Συμβουλίου, τον Ανώτατο Εκπρόσωπο της ΚΕΠΠΑ και την Επιτροπή, να υποστηρίξουν πρωτοβουλίες των ενδιαφερομένων κρατών μελών με τον ανωτέρω στόχο·

4. ζητεί από τις νέες κυβερνητικές αρχές του Ιράκ, τις θρησκευτικές κοινότητες της χώρας και ιδιαίτερα από τις ανώτατες θρησκευτικές αρχές τους να καταδικάσουν έντονα, ρητά και σαφώς κάθε μορφή τρομοκρατίας·

5. επαναλαμβάνει την απόφαση της Ευρωπαϊκής Ένωσης να συνεισφέρει και να βοηθήσει στην ανασυγκρότηση του Ιράκ και στην επανένταξή του στη διεθνή κοινότητα ως κυρίαρχου, ανεξάρτητου και δημοκρατικού εταίρου· υποστηρίζει ένθερμα τη μεσοπρόθεσμη στρατηγική που χάραξε η Επιτροπή με βάση αυτές τις αρχές·

6. ζητεί οι εκλογές για τη συγκρότηση της Μεταβατικής Εθνοσυνέλευσης που έχουν προγραμματιστεί να διεξαχθούν έως τον Ιανουάριο του 2005 και οι οποίες θεωρούνται σημαντικό βήμα προς την οικοδόμηση ενός δημοκρατικού Ιράκ να είναι ελεύθερες και δίκαιες και με την πλήρη συμμετοχή των γυναικών·

7. υποστηρίζει την πρόταση της Επιτροπής για τη χορήγηση πρόσθετου ποσού 200 εκατ. ευρώ ως συμβολή στην ανοικοδόμηση του Ιράκ το 2005, και ζητεί από το Συμβούλιο να κινητοποιήσει το μέσο ευελιξίας προκειμένου να εκπληρώσει τη δέσμευση αυτή χωρίς να μειώσει τις δαπάνες σε άλλους τομείς της εξωτερικής δράσης της ΕΕ· επιμένει ότι η διαδικασία ανασυγκρότησης πρέπει να είναι διαφανής από κάθε άποψη και ιδιαίτερα από πολιτική, οικονομική και χρηματοπιστωτική άποψη·

8. αναθέτει στην Επιτροπή Εξωτερικών Υποθέσεων να εκπονήσει εμπεριστατωμένη έκθεση για την κατάσταση στο Ιράκ, λαμβάνοντας υπόψη τις συνέπειες του πολέμου και όλα τα προβλήματα που έχουν σχέση με την αποκατάσταση, την ανασυγκρότηση και τη σταθερότητα της χώρας αυτής·

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στον Ανώτατο Εκπρόσωπο της ΚΕΠΠΑ, στην Επιτροπή, στα Κοινοβούλια των κρατών μελών, στην προσωρινή κυβέρνηση του Ιράκ, στο προσωρινό Κοινοβούλιο του Ιράκ, στον Γενικό Γραμματέα του ΟΗΕ και στο Συμβούλιο Ασφαλείας του ΟΗΕ.

[1] ΕΕ C 180 Ε της 31.7.2003, σ. 499.

[2] ΕΕ C 39 Ε της 13.2.2004, σ. 67.

[3] ΕΕ C 77 Ε της 26.3.2004, σ. 226.

[4] ΕΕ L 54 της 23.2.2004, σ. 1.

[5] Ψήφισμα αριθ. 1483 του Σ.Α. του ΟΗΕ, της 22ας Μαΐου 2003, σχετικά με την "Εξουσία" στο Ιράκ μετά τον πόλεμο και την αρμοδιότητα του Ειδικού Εκπροσώπου του ΟΗΕ.

[6] Ψήφισμα αριθ. 1500 του Σ.Α. του ΟΗΕ, της 14ης Αυγούστου 2003, σχετικά με τη θέσπιση του Αντιπροσωπευτικού Κυβερνητικού Συμβουλίου του Ιράκ και της Αποστολής Υποστήριξης του ΟΗΕ.

[7] Ψήφισμα αριθ. 1502 του Σ.Α. του ΟΗΕ, της 26ης Αυγούστου 2003, με το οποίο ζητείται η προστασία του προσωπικού του ΟΗΕ και των ανθρωπιστικών οργανώσεων.

[8] Ψήφισμα αριθ. 1511 του Σ.Α. του ΟΗΕ, της 16ης Οκτωβρίου 2003.

[9] Ψήφισμα αριθ. 1546 του Σ.Α. του ΟΗΕ, της 8ης Ιουνίου 2004.

--------------------------------------------------